Seks lærere fra byens skole løb her til morgen af sted med en stafet, som de håber, når frem til formanden for Danmarks Lærerforening, Anders Bondo Christensen i København. Lærerne fra Skagen løb i dag 16,4 km på knap halvanden time med stafetten, som i Hulsig blev overtaget af et nyt hold fra Ålbæk Skole. Ideen til stafetløbet kom ved et morgenmøde på skolen i går og allerede om eftermiddagen var der bred tilslutning til projektet. På en facebookgruppe for projektet er der omkring 750 medlemmer. Løberne var iført grønne t-shirts, som var tydelige i landskabet. Der var tryk på med teksten "Sammen gør vi en god skole bedre." Alle de deltagende lærere er desuden ivrige løbere i deres fritid - flere har løbet halvmarathon.

Opsummering:
I Skagen har en flok lærere valgt at trække i løbetøjet for at gøre opmærksom på deres utilfredshed med konflikten.